Mogens Balle Kristensen fra Sillerslev har muligvis en af høstarbejdets flotteste udsigter. I den sydlige ende af Mors kan man dårligt komme tættere på vandet i en mejetærsker, men den flotte udsigt kommer med sin pris. For i de cirka 20 år, marken har været på familiens hænder, har fjorden naturen spist flere store bidder af den. - Den har gået markant længere ud. Vorherre tager lidt bid for bid her, men det er nu en gang vilkårene. Det lever vi nok med, men det kan nok godt blive lidt en udfordring at søge hektartilskud til den jord, der ligger nede på stranden nu, siger landmanden. Et liv på kanten Under høsten lever landmanden et liv på kanten. - Vi har alligevel ikke været helt modige nok, for I kan se, at vi mangler et par strå. Det er nok lige lovlig spændende, siger han. Der er ikke andet for end at nyde udsigten og tilpasse sig naturen og lave et hak i marken, som tilhører hans far Arne Balle. - Så længe det er kvadratmeter og ikke halve og hele hektar vi regner i, så klarer vi det nok. Så må vi sørge for at være mere effektive på det, vi har tilbage, siger Mogens Balle Kristensen. Selv om det koster på udbyttet, når ens mark ryger i fjorden, så kan morsingboen altså godt leve med den omkostning, når den skønne udsigt følger med. Mogens Balle mangler stadig at høste en stor del af afgrøderne, men markerne med den bedste fjordudsigt er allerede høstet.

Opsummering:
Det har sin pris at have en kornmark helt ud til vandet. Hvert år forsvinder der nemlig flere bidder af marken på Mors.